
ROZSUDOK V MENE SLOVENSKEJ REPUBLIKY Okresný súd Vranov nad Topľou sudkyňou JUDr. Ivetou Mihókovou v právnej veci starostlivosti súdu o maloletých, maloletá A. B., nar. XX.XX.XXXX, bytom pri navrhovateľoch, zastúpená kolíznym opatrovníkom Úradom práce, sociálnych vecí a rodiny Vranov nad Topľou, odbor sociálnych vecí a rodiny, oddelenie sociálnoprávnej ochrany detí a sociálnej kurately, Námestie slobody 5, Vranov nad Topľou, dieťa rodičov, matky C. B., nar. XX.XX.XXXX, bytom A. XXX/XX, D. a otca neuvedeného, na návrh navrhovateľov E. E., nar. XX.XX.XXXX a E. E., nar. XX.XX.XXXX, obaja bytom F. X, za účasti poručníka mal. dieťaťa G. D., H. G. XXX, D., o osvojenie maloletého dieťaťa, t a k t o rozhodol: I. Mal. A. B., nar. XX.XX.XXXX z matky C. B., nar. XX.XX.XXXX a otca neuvedeného, j e od právoplatnosti tohto rozsudku o s v o j e n c o m ako spoločné dieťa osvojiteľov E. E., nar. XX.XX.XXXX a E. E., nar. XX.XX.XXXX, obaja bytom F. I. X. II. Osvojitelia E. E., nar. XX.XX.XXXX, syn otca J. E. a matky K. E., L. G. a E. E., nar. XX.XX.XXXX, dcéra otca M. E. a matky N. E., L. G., štátni občania Slovenskej republiky, b u d ú z a p í s a n í v matrike ako rodičia osvojenca. III. Osvojenkyňa b u d e m a ť priezvisko E.. IV. Žiaden z účastníkov n e m á nárok na náhradu trov konania. odôvodnenie: 1. Navrhovatelia sa podaným návrhom domáhali vydania rozhodnutia v zmysle výroku tohto rozsudku. Svoj návrh odôvodnili tým, že mal. A. bola rozsudkom tunajšieho súdu zo dňa 10.03.2026 zverená do ich predosvojiteľskej starostlivosti. Maloletá k nim citovo priľnula, veľmi si ju obľúbili. Medzi nimi je silný citový vzťah, dieťa si zvyklo na ich rodinné prostredie. V domácnosti má A. vytvorené vhodné podmienky pre svoj zdravý vývin. Majú zakúpené potrebné ošatenie, kočík a všetko čo je potrebné. A. ich oslovuje mama a dado. Jej zdravotný stav je dobrý a má absolvované všetky očkovania a prehliadky. Obaja s manželom majú záujem dieťaťu zabezpečovať riadnu starostlivosť a napĺňať jeho potreby a maloletú A. si riadne osvojiť. Navrhovateľka od doby zverenia mal. A. do ich starostlivosti je poberateľkou rodičovského príspevku. Predtým pracovala v M. pri výrobe televízorov. Neprekonala žiadne závažné ochorenia. Zdravotné problémy nemá, len bežné ochorenia. Navrhovateľ je zamestnaný v F. O. E.. Jeho zdravotný stav je dobrý. Neprekonal žiadne závažné ochorenia. Zdravotné problémy nemá. Manželstvo uzavreli XX.XX.XXXX. U oboch ide o prvé manželstvo. Z ich manželstva pochádzajú tri deti, ktoré sú už plnoleté a majú svoje rodiny. S A. majú veľmi pekný vzťah. Bývajú v dome s tromi izbami a kúpeľňou. Náklady na bývanie sú v sume cca 40 € mesačne. Príjem do rodiny tvorí rodičovský príspevok 360 € mesačne, prídavok na dieťa v sume 60 € mesačne a príjem manžela v sume 916 € mesačne.
2. Kolízny opatrovník odporučil vyhovieť návrhu navrhovateľov. 3. Poručník mal. dieťaťa sa pojednávania nezúčastnil, svoju neprítomnosť ospravedlnil pracovnou vyťaženosťou a súhlasil s rozhodnutím v jeho neprítomnosti. 4. Súd vykonal dokazovanie výsluchom navrhovateľov, oboznámením sa s rodným listom mal. dieťaťa, správou obce F., uznesením Okresného súdu Vranov nad Topľou č.k. 6P/8/2026 – 30 zo dňa 10.03.2026, uznesením tunajšieho súdu č.k. 6P/6/2026 – 21 zo dňa 22.01.2026, rozsudkom tunajšieho súdu č.k. 6P/79/2025 – 29 zo dňa 02.10.2025 a rozsudkom zo dňa 14.08.2025, č.k. 6P/57/2025 – 42, ďalej lekárskou správou o zdravotnom stave navrhovateľov, dohodou o zmene pracovnej zmluvy, lekárskou správou týkajúcou sa zdravotnej starostlivosti o maloletú, výpisom z Registra trestov, správou kolízneho opatrovníka a na základe takto vykonaného dokazovania zistil nasledovný skutočný stav veci: 5. Z rodného listu maloletého dieťaťa vyplýva, že maloletá A. B. sa narodila XX.XX.XXXX z matky C. B., nar. XX.XX.XXXX. Otec nie je v rodnom liste uvedený. 6. Rozsudkom tunajšieho súdu č.k. 6P/57/2025 - 42 zo dňa 14.08.2025 súd určil, že maloleté dieťa A. B., nar. XX.XX.XXXX z matky C. B., nar. XX.XX.XXXX, je dieťa osvojiteľné. Pozbavil matku maloletého dieťaťa rodičovských práv a povinností vo vzťahu k maloletému dieťaťu. Ustanovil za poručníka E. A. G. D. a vymedzil mu rozsah jeho práv a povinností. Rozsudok nadobudol právoplatnosť dňa 25.09.2025. Podľa odôvodnenia rozsudku matka maloletého dieťaťa po pôrode dala súhlas na osvojenie maloletej A. bez vzťahu k určitým osvojiteľom, z dôvodu nepriaznivej životnej, sociálnej a ekonomickej situácie. 7. Následne tunajší súd rozsudkom č.k. 6P/79/2025 - 29 zo dňa 02.10.2025 nariadil u maloletej A. ústavnú starostlivosť, ktorá bola vykonávaná v Centre pre deti a rodiny D.. Rozsudok nadobudol právoplatnosť dňa 25.10.2025. 8. Uznesením č.k. 6P/6/2026 - 21 zo dňa 22.01.2026 tunajší súd nariadil neodkladné opatrenie, ktorým uložil Centru pre deti a rodiny D. odovzdať maloletú A. B. do dočasnej starostlivosti E. E., nar. XX.XX.XXXX a E. E., nar. XX.XX.XXXX, a to do právoplatného skončenia konania vo veci samej o zverenie mal. dieťaťa do predosvojiteľskej starostlivosti. 9. Uznesením tunajšieho súdu č.k. 6P/8/2026 - 30 zo dňa 10.03.2026 bola mal. A. B. zverená do predosvojiteľskej starostlivosti manželov E.. 10. Navrhovatelia vo svojej výpovedi uviedli, že o maloletú zabezpečujú starostlivosť od jej zverenia do ich osobnej starostlivosti neodkladným opatrením. Mal. A. v ich rodine prospieva primerane veku. Maloletú si obľúbili. Tiež si ju obľúbila aj širšia rodina, ako aj ich dospelé deti. Chcú, aby bola naďalej súčasťou ich rodiny, a preto sa rozhodli mal. A. osvojiť. Ich vzájomné vzťahy sú veľmi dobré. Mal. A. má veľmi pekne rozvinutú reč. Oslovuje ich „papa“ a „mama“, aj „tata“. Ich synov oslovuje pekne krstným menom. Má všetko čo potrebuje pre svoj vývoj. Jej ošetrujúcou lekárkou P. E. Q. K.. Má absolvované všetky očkovania a prehliadky. Nemá žiadne zásadné zdravotné problémy, len pani doktorka si myslí, že menej priberá ako by mala, tak ich poslali na gastro vyšetrenie, ktoré teraz v blízkej budúcnosti absolvuje. Nebadajú však na nej žiadne problémy so stravovaním. Ich zdravotný stav je taktiež dobrý. Sú schopní sa postarať o mal. dieťa. Ich vzájomné vzťahy, rodinný život a manželstvo sú funkčné. Nemajú medzi sebou žiadne problémy. Majú pravidelný mesačný príjem, pretože navrhovateľ je zamestnaný v rámci obce ako člen poriadkovej služby. Obaja žijú v prvom manželstve, z ktorého pochádzajú tri deti. Deti sú plnoleté, majú svoje rodiny. Aj oni majú s A. veľmi pekný vzťah. Bývajú v primeraných bytových podmienkach v rodinnom dome. Nikto z príbuzných sa o A. nezaujímal. 11. Podľa predložených správ o zdravotnom stave navrhovateľov sú obaja navrhovatelia zdravotne spôsobilí na osvojenie dieťaťa. 12. Z výpisov z Registra trestov Generálnej prokuratúry SR je zrejmé, že navrhovatelia nemajú záznam v Registri trestov. 13. B. D. G. Lomnička rodina býva v rodinnom dome na súp. č. F. X, obývajú 3 izby, ktoré sú zariadené novším nábytkom. Elektrinu v domácnosti majú zavedenú a vodu berú s obecného výdajníka. Rodina
má v obci dobrú povesť. Správajú sa slušne a nevyvolávajú konflikty. E. E. je zamestnaný ako E. G. O. B. D. v obci F.. O maloletú A. sa obaja navrhovatelia starajú, zabezpečujú jej stravu, hygienu, dodržujú všetky termíny očkovaní, vytvárajú jej prijemné a bezpečné prostredie, v ktorom môže vyrastať. Náhradní rodičia sa snažia nezanedbávať rodičovskú ani zdravotnú starostlivosť. Maloleté dieťa nie je v ohrození života. Keďže navrhovatelia majú aj svoje už dospelé deti, ktoré majú k maloletej vytvorený pekný a vrúcny vzťah, tak aj maloletá A. ma k ním vytvorený vrúcny vzťah. Rodina nemá žiadne problémy. Finančné prostriedky sú v rodine využívané hospodárne. Požívanie alkoholických nápojov a iných návykových látok obci nie je známe. Rodina spolupracuje s terénnymi sociálnymi pracovníkmi a obcou. 14. Zo správy E. Q. K., týkajúcej sa zdravotnej starostlivosti o mal. A., vyplýva, že zdravotný stav dieťaťa je dobrý, chorobnosť primeraná veku. Dieťa slabšie priberá, preto je plánované gastroenterologické vyšetrenie. O dieťa je postarané výborne, obaja manželia s dieťaťom pravidelne absolvujú preventívne prehliadky. Komunikácia s nimi je bez problémová. Dieťa je aj hygienicky čisté, oblečené primerane vždy poveternostným podmienkam a počasiu. 15. Podľa správy kolízneho opatrovníka maloletá A. B. bola dňa 14.10.2025 zapísaná do prehľadu detí vhodných na náhradnú rodinnú starostlivosť. Úrad práce, sociálnych vecí a rodiny Prešov, dňa 27.10.2025, poskytol manželom E. všetky dostupné informácie týkajúce sa maloletého dieťaťa, po ktorých vyjadrili súhlas a prejavili záujem o nadviazanie osobného vzťahu s maloletým dieťaťom. Nakoľko sa maloleté dieťa nachádza v domácnosti manželov E. na adrese F. X, požiadali miestne príslušný ÚPSVaR Stará Ľubovňa, o súčinnosť pri prešetrení pomerov v rodine E.. Nakoľko je návrh žiadateľov v záujme mal. dieťaťa, kolízny opatrovník odporúča návrhu v celom rozsahu vyhovieť. 16. Zo správy Úradu práce, sociálnych vecí a rodiny Stará Ľubovňa bolo zistené, že bytové pomery rodiny sú mierne zmenené. Manželia bývajú v rodičovskom dome. Vlastníkom domu je brat pána E.. Pôvodne dvojizbový dom s kuchyňou prerobili na dve bytové jednotky. Jednu izbu s osobitným vchodom dočasne prenechali synovi s manželkou, kým si nepostavia vlastný dom. Aktuálne kuchyňa slúži aj ako spálňa pre manželov a maloletú A.. Na poschodí sa nachádza veľká presvetlená izba, ktorá slúži na spanie pre plnoleté deti. V domácnosti majú zavedenú vodu a elektrinu. Taktiež majú kúpeľňu s WC a sprchovacím kútom. Hygiena domácnosti bola v čase sociálneho šetrenia na dobrej úrovni. Pre maloletú A. mali zabezpečené plienky, dojčenské mlieko, hygienické potreby a dostatok oblečenia. Pani E. uviedla, že s maloletou absolvovali v auguste 2026 kardiologické vyšetrenie u E. R. a ďalšia kontrola je plánovaná za päť rokov. Podľa uvedenia pani E. sa má maloletá dobre a je zdravá. Maloletá A. bola počas sociálneho šetrenia v náručí náhradnej matky. Dieťa bolo čisto oblečené, upravené, túlilo sa k pani E.. Na dieťati nebadať známky zanedbávania. Pani E. uviedla, že manžel pracuje naďalej v rámci B. E., jeho príjem je 915,- eur v hrubom mesačne. Pani E. je na rodičovskej dovolenke, poberá rodičovský príspevok vo výške 364,80,- eura mesačne a prídavok na maloletú A. v sume 60,- eur mesačne. V rodine manželov E. má maloletá A. vytvorené vhodné podmienky pre svoj zdravý vývin. Manželia jej poskytujú zázemie, starostlivosť a lásku. Taktiež plnoleté deti manželov ju prijali a prejavujú jej náklonnosť. Maloletá A. bola počas sociálnych šetrení vždy čisto oblečená, upravená. Hygiena tela i šatstva bola na veľmi dobrej úrovni. Na dieťati nebolo badať známky zanedbávania. Maloletá sa usmievala, pôsobila spokojne. 17. Súd vec takto právne posúdil. 18. V zmysle ust. § 97 ods. 1, ods. 2 zákona č. 36/2005 Z.z. o rodine a o zmene a doplnení niektorých zákonov (ďalej len „zákon o rodine“) osvojením vzniká medzi osvojiteľom a osvojencom rovnaký vzťah, aký je medzi rodičmi a deťmi. Medzi osvojencom a príbuznými osvojiteľa vzniká osvojením príbuzenský vzťah. Osvojitelia majú pri výchove detí rovnakú zodpovednosť a rovnaké práva a povinnosti ako rodičia. O osvojení rozhoduje súd na návrh osvojiteľa. 19. Podľa § 98 zákona o rodine osvojiteľom sa môže stať len fyzická osoba, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, je zapísaná do zoznamu žiadateľov o osvojenie podľa osobitného predpisu a spôsobom svojho života a života osôb, ktoré s ňou žijú v domácnosti, zaručuje, že osvojenie bude v záujme maloletého dieťaťa. Táto podmienka sa nevzťahuje na ustanovenie § 100 ods. 3.
20. Podľa ust. § 99 ods. 1, ods. 2 zákona o rodine, medzi osvojiteľom a osvojencom musí byť primeraný vekový rozdiel. Osvojiť možno len maloleté dieťa, ak je osvojenie v jeho záujme. 21. V zmysle § 100 ods. 1 zákona o rodine osvojiť maloleté dieťa môžu manželia alebo jeden z manželov, ktorý žije s niektorým z rodičov dieťaťa v manželstve, alebo pozostalý manžel po rodičovi alebo osvojiteľovi maloletého dieťaťa. Maloleté dieťa môže výnimočne osvojiť aj osamelá osoba, ak sú splnené predpoklady, že osvojenie bude v záujme dieťaťa. 22. Podľa § 101 ods. 4 zákona o rodine, ak je maloleté dieťa schopné posúdiť dosah osvojenia, je potrebný aj jeho súhlas. 23. S poukazom na ust. § 105 zákona o rodine, osvojenec bude mať priezvisko osvojiteľa. 24. Na základe vykonaného dokazovania súd dospel k záveru, že v danom prípade sú splnené podmienky vyžadované zákonom pre osvojenie maloletého dieťaťa navrhovateľmi. 25. Maloletá sa nachádza v domácnosti navrhovateľov na základe rozhodnutí tunajšieho súdu, ktorými bolo mal. dieťa neodkladným opatrením dočasne zverené do osobnej starostlivosti navrhovateľov a následne uznesením do ich predosvojiteľskej starostlivosti. Vykonaným dokazovaním mal súd preukázané, že navrhovatelia spĺňajú všetky predpoklady pre prijatie dieťaťa do ich starostlivosti a majú vytvorené vhodné rodinné prostredie pre riadny a všestranný vývoj a vývin dieťaťa. Maloleté dieťa prospieva, je spokojné. Navrhovatelia zvládajú starostlivosť o maloletú, neboli zistené žiadane nedostatky v spôsobilosti vychovávať mal. dieťa a zabezpečiť jeho starostlivosť, ochranu a výživu. Navrhovatelia žijú usporiadaným životom v manželstve, rodina je hmotne zabezpečená. Sú spôsobilí na právne úkony v plnom rozsahu a nikto z nich nebol pozbavený výkonu rodičovských práv, ako ani súdne trestaný. Navrhovatelia zároveň spĺňajú aj zdravotné predpoklady na poskytovanie starostlivosti mal. dieťaťu. Keďže navrhovatelia spĺňajú všetky zdravotné, osobnostné a morálne predpoklady, majú vytvorené vhodné rodinné prostredie pre zdravý vývin maloletého dieťaťa a svojím doterajším spôsobom života zaručujú, že osvojenie bude v záujme maloletého dieťaťa, súd návrhu navrhovateľov vyhovel. Je nepochybne v najlepšom záujme dieťaťa vyrastať v prirodzenom rodinnom prostredí. 26. Maloleté dieťa bude mať priezvisko E.. 27. Osvojitelia sa zapíšu v matrike namiesto rodičov osvojenca na základe oznámenia súdu. 28. O trovách konania bolo rozhodnuté podľa § 52 Civilného mimosporového poriadku, v zmysle ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto rozsudku je prípustné odvolanie do 15 dní odo dňa jeho doručenia na Krajský súd v Prešove prostredníctvom tunajšieho súdu. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť (§ 365 CSP) len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam,
g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.

